Asiantuntija-avusteisen huoltoriitojen sovittelun laajentamisen suunnittelua varten asetetun työryhmän kokous 7/2012

Aika		8.6.2012 klo 13.00 – 14.10

Paikka		Oikeusministeriö, Kasarmikatu 42, Helsinki 

Osallistujat		Anna-Kaisa Aaltonen, pj	Helsingin käräjäoikeus
 		Anne Hallavainio	OM 
		Esa Iivonen 		STM
		Kari Turtiainen	Oulun käräjäoikeus (videoyhteys)
		Marjatta Karhuvaara 	Espoon sosiaali- ja terveystoimi
		Hanne Kalmari 	Helsingin kaupunki, sosiaalivirasto
		Satu-Maaria Natunen 	OM

1. Työryhmän mietinnön valmistelu

Anne Hallavainio kertoi, että oikeusministeriön lainvalmisteluosaston kannan mukaan kuntien velvoitteista ei voida säätää lapsen huollosta ja tapaamisoikeudesta annetussa laissa. Tämän vuoksi laajentumistyöryhmän ei pitäisi esittää asiantuntija-avusteista huoltoriitasovittelua koskevia säännöksiä lisättäväksi huolto- ja tapaamisoikeuslakiin, vaan esimerkiksi sosiaalihuoltolakiin. 

Esa Iivonen totesi sosiaali- ja terveysministeriön kannan olevan, että asiantuntija-avustajan palveluiden järjestämisestä ei pitäisi ottaa säännöksiä sosiaalihuoltolakiin, vaan lapsen huollosta ja tapaamisoikeudesta annettuun lakiin. Ensinnäkin huolto- ja tapaamisoikeuslaissa on jo nyt säännöksiä useista sosiaalitoimen tehtävistä, esimerkiksi olosuhdeselvitysten tekemisestä. Asiantuntija-avustajan palveluiden järjestäminen kuuluu samaan kunnalle asetettavaan velvoitekokonaisuuteen. Toiseksi sosiaalihuoltolaista on tarkoitus tehdä yleislaki, jossa on yleisluontoisia säännöksiä. Asiantuntija-avustajan palvelujen järjestämistä koskevat säännökset poikkeaisivat tästä uudistettavalle sosiaalihuoltolaille suunnitellusta logiikasta.

Päätettiin, että työryhmä ei ota mietinnössään kantaa siihen, mihin lakiin huoltoriitojen asiantuntija-avusteista sovittelua koskevat säännökset tulisi lisätä. Asia ratkaistaan hankkeen jatkovalmistelussa. Esa Iivonen toimittaa sosiaali- ja terveysministeriön edellä mainitun kannan perusteluineen tiedoksi OM:n lainvalmisteluosastolle.

Käytiin läpi työryhmän mietinnön luonnosta. Sovittiin, että puheenjohtaja, sihteeri ja Hallavainio muokkaavat sitä vielä käydyn keskustelun perusteella. Tarkoituksena on toimittaa mietintö ministeriön julkaisukoordinaattorille viimeistään keskiviikkona 13. kesäkuuta.

2. Muuta

Keskusteltiin mahdollisuudesta käyttää sovittelun laajentamiseen myönnettyä määrärahaa kokeilun laajentamiseen vielä uusiin käräjäoikeuksiin.

3. Kokouksen päätös

Puheenjohtaja päätti kokouksen kello 14.10.

Satu-Maaria Natunen

JAKELU	Osallistujat	
		Päivi Mäntylä-Karppinen
		Eija Karimaa